b'\n_START_ARTICLE_\nLado Kralj\n_START_SECTION_\n\xc5\xbdivljenje\n_START_PARAGRAPH_\nLeta 1956 je diplomiral iz primerjalne knji\xc5\xbeevnosti in literarne teorije ter angle\xc5\xa1kega jezika s knji\xc5\xbeevnostjo na Filozofski fakulteti Univerze v Ljubljani, in tu doktoriral leta 1986 s tezo Pojem ekspresionizem v nem\xc5\xa1ki in slovenski literarni vedi. Med letoma 1959 in 1961 je bil zaposlen kot novinar na RTV Slovenija, od 1967 do 1971 kot asistent dramaturgije na AGRFT v Ljubljani. Leta 1970 je bil soustanovitelj in prvi umetni\xc5\xa1ki vodja eksperimentalnega Gledali\xc5\xa1\xc4\x8da Glej , ob povratku iz ZDA, kjer je leta 1970 in 1971 opravljal podiplomski \xc5\xa1tudij, je ustanovil gledali\xc5\xa1\xc4\x8de Pekarna (1971\xe2\x80\x931977). Bil je zvezni selektor Festivala malih in eksperimentalnih gledali\xc5\xa1\xc4\x8d  v Sarajevu (1975), predsednik \xc5\xbeirije Bor\xc5\xa1tnikovega sre\xc4\x8danja v Mariboru (1986), predsednik \xc5\xbeirije za Grumovo nagrado (do leta 1998). Med letoma 1978 in 1982 je deloval kot umetni\xc5\xa1ki vodja Ljubljanske Drame, 1982\xe2\x80\x931987 kot svobodni kulturni delavec. Od leta 1987 je bil zaposlen na Filozofski fakulteti v Ljubljani, kjer je leta 1992 postal izredni profesor primerjalne knji\xc5\xbeevnosti in literarne teorije. V \xc5\xa1tudijskem letu 1998/99 je bil gostujo\xc4\x8di profesor na moskovski Univerzi Lomonosov, v letu 2006/07 na Univerzi na Dunaju. Od oktobra 2005 je v pokoju.\n_START_SECTION_\nDelo\n_START_PARAGRAPH_\nKraljeva tematska te\xc5\xbei\xc5\xa1\xc4\x8da so dramatika v svetovni literaturi od antike do danes ter lirika in proza v svetovni literaturi od za\xc4\x8detka 19. stoletja do druge svetovne vojne, vsaki\xc4\x8d z mo\xc4\x8dnim poudarkom na slovenskih besedilih. Njegovo raziskovalno delo poteka v dveh smereh: literarnozgodovinske (od fin de si\xc3\xa8cla v slovenski in svetovni knji\xc5\xbeevnosti do histori\xc4\x8dnega avantgardizma) in literarnoteoretske raziskave (teorija drame v slovenski in svetovni knji\xc5\xbeevnosti). Za svoj prvenec Kosec koso brusi je leta 2011 prejel Dnevnikovo fabulo.'